OBH 4811/1998.
Az állampolgári jogok országgyűlési biztosának jelentése
a Nyíregyháza, Árpád u. 41/a. alatti nappali melegedő működéséről
Ügyintéző: Dr. Szécsi Mária

Az eljárás megindítása

Az állampolgári jogok országgyűlési biztosa 1998. november 4-6. között általános vizsgálatot tartott Szabolcs-Szatmár-Bereg megyében. Ennek során felkereste a Nyíregyháza, Árpád u. 41/a. alatti nappali melegedőt, mert a Kelet-Magyarország c. lap 1998. július 8-i száma Véges a türelem címmel közölte az Állomás téri lakóközösség panaszát a hajléktalan szálló (nappali melegedő) lakóinak magatartása miatt; a hajléktalanok alkoholos állapotban megbotránkozást, félelmet keltenek (káromkodnak, rongálnak stb.). Súlyosbítja a helyzetet, hogy megszüntették ott a rendőr körzeti megbízotti szolgálatot és a szálló mellett drogambulanciát kíván a városi önkormányzat kialakítani. Ez ellen az ott élők tiltakoznak. Úgy látják: lakásaik értéke felére csökkent, gyermekeik biztonsága veszélyben van. 

Az állampolgári jogok országgyűlési biztosa az állampolgári jogok országgyűlési biztosáról szóló 1993. évi LIX. törvény 16. § (2) bekezdése alapján  vizsgálatot indított az ügyben.

A vizsgálat szempontjai

A helyszíni vizsgálat alapján annak megállapítása, hogy az épület alkalmas-e nappali melegedőnek - figyelemmel a környezetére is -, milyenek a működés személyi és tárgyi feltételei.

A jogszabályi háttér

1993. évi III: törvény a Szociális igazgatásról és ellátásról (75. § (2) bek.,   78. §, 79. §, 80. §, 84. §, 87. §, 89. §, 91. §)
161/1996. (XI.7.) Korm. rendelet a személyes gondoskodást nyújtó szociális intézmény működésének engedélyezéséről (2-6. §, 15. § (1)-(4) bek.)
2/1994. (I.30.) NM rendelet a személyes gondoskodást nyújtó intézmények szakmai feladatairól és működésük feltételeiről (88-94. §, 1. sz. melléklet)

Az érintett alkotmányos jogok

az élethez, emberi méltósághoz, szabad mozgáshoz való jog (Alkotmány    55. § (1) bek., 58. § (1) bek.)
a gyermek védelemhez való joga (Alkotmány 67. § (1) bek.)
a legmagasabb szintű testi és lelki egészséghez való jog (70/D. §)
a szociális biztonsághoz való jog (70/E. §)

A vizsgálat megállapításai

Az állampolgári jogok országgyűlési biztosa és munkatársai 14,30 körül érkeztek a helyszínre, amikor az ebédosztás már befejeződött, és csak néhány (6-8) hajléktalan tartózkodott a melegedőben és egy szociális munkás, aki 3 hete végezte ezt a munkát. (A vizsgálatot végzők a helyszínen vele beszéltek.) A hajléktalanok egyike-másika alkoholos állapotban agresszívan lépett fel a szociális munkással szemben, de egymással is. Ez máskor is előfordul, ilyenkor az ott dolgozó bezárkózik a szobájába, és hívja a rendőrséget (a pályaudvaron, a közelben van).

Az épületnek a nappali melegedő részében egy rendkívül pici helyiség van a 2 dolgozó részére, továbbá a tartózkodó helyiség - az elválasztott ételkiosztó résszel -, valamint vizesblokk (zuhanyozók, WC). A felszerelés nagyon rossz állapotú, a csapok megrongálva, hiányosak; a melegedőben 38 székből 6 törött. Az engedélyezett létszám 50 fő. Előfordul, hogy ennél többen jelentkeznek az ételosztáskor, ilyenkor kisebb adagokat adnak, hogy mindenki kapjon. Az intézmény 08,00 órától 16,00 óráig tart nyitva. A hajléktalanok csak ilyenkor vannak az épület környékén.

Az épületben van orvosi rendelő is, ahol a hajléktalanok orvosi ellátást kapnak, a gyógyszerért sem kell fizetniük. Kb. 300 embert, napi 10-15 beteget lát el rendszeresen az orvos és az asszisztense. (A helyszíni szemle során a vizsgálatot végzők velük beszéltek.) Az orvosi ellátást az egészségbiztosítás finanszírozza. Van olyan betegük is, aki már 9 éve az utcán él. A szociális munkások albérletet, munkahelyet keresnek nekik. Ilyen segítséggel 2 év alatt 10-12 ember tudott kitörni a hajléktalan létből. A helyszínen látható volt, hogy az épület egy részében felújított üres helyiségek vannak, valószínűleg a tervezett drogambulancia helyeként.

Az épület egy lakótelepen (a szélén) a vasút mellett van, közelében nagyobb üzlet-építkezés folyt. Nem túl messze óvoda működik. A helyszíni szemle alkalmával megkérdezett lakó megerősítette, hogy a hajléktalanok viselkedése zavarja az ott élők nyugalmát.

A nappali melegedő és népkonyha intézményt Nyíregyháza Megyei Jogú Város Önkormányzata tartja fenn. 

Összegzés

A helyszíni szemlén tapasztaltak szerint a nappali melegedő működési feltételei rosszak. Az ott dolgozók és a melegedőt igénybevevők számára is félelemkeltő helyzet alakult ki az agresszív, alkoholista hajléktalanok viselkedése miatt. Mindez kihathat a környéken lakók életkörülményeire is, és a jelentésben felsorolt alkotmányos jogokkal összefüggésben sérelmet okoz, illetve fennáll annak közvetlen veszélye.

Ajánlás

A szociális igazgatásról és szociális ellátásokról szóló 1993. évi III. törvény   87. §-a értelmében Nyíregyháza Megyei Jogú Város Önkormányzata a településen életvitelszerűen tartózkodó hajléktalanok számára köteles nappali melegedőt fenntartani. Ez azt jelenti, hogy az intézmény rendeltetésszerű működéséhez szükséges személyi és tárgyi feltételeket biztosítani kell. Kezdeményezem a város polgármesterénél, vizsgálják meg az intézmény működési feltételeit, és gondoskodjanak annak javításáról, a környezet rendjének védelméről.

Kérem a Polgármester asszonyt, hogy az ajánlásommal kapcsolatos állásfoglalásáról, a megtett vagy tervezett intézkedéséről az 1993. évi LIX. törvény 20. § (1) bekezdésében foglaltak szerint 30 napon belül szíveskedjék tájékoztatni. 

Budapest, 1999. március 25.

Gönczöl Katalin